Царква Ўшэсьця Гасподняга (Мілаславічы)

Царква Ўшэсьця Гасподняга — помнік гісторыі другой паловы XIX стагодзьдзя (мураўёўка) у Мілаславічах. Знаходзіцца ў цэнтры колішняга мястэчка, на гістарычным Рынку. Дзее. Твор архітэктуры расейскай эклектыкі. Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Мілаславічах збудавалі ў 1887 годзе на месцы драўлянай царквы Сьвятога Пасаду, якая згарэла ў пажары 1884 году. У 1934 годзе савецкія ўлады зачынілі царкву. У Другую сусьветную вайну па адыходзе савецкіх войскаў царква зноў пачала дзеяць. У 1960-я гады савецкія ўлады зноў адабралі будынак у вернікаў і ўладкавалі ў ім калгасны склад. Аднаўленьне царквы пачалося ў 1990-я гады, а 23 траўня 2004 году адбылося яе асьвячэньне. Архітэктура Прыклад эклектычнай царкоўнай архітэктуры Расейскай імпэрыі. Мае 4-часткавую кампазыцыю: прытвор, трапезная, малітоўная заля, 5-гранная апсыда з бакавымі гранёнымі рызьніцамі. Над асноўным кубападобным аб’ёмам узвышаецца сьветлавы барабан-чацьвярык. Аб’ёмы накрываюцца пакатымі дахамі. Галоўны ўваход мае выгляд ганка-рундука, бакавыя — прастакутных парталаў зь фігурнымі 3-пялёсткавымі франтонамі. Такой жа формы сандрыкамі афармляюцца аркавыя аконныя праёмы. Аб’ёмы апярэзваюцца прафіляванымі карнізамі. У інтэр’еры ўсе памяшканьні адкрываюцца ў цэнтральную 2-сьветлавую прастору аркавымі праёмамі. Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Ўшэсьця Гасподняга ў Мілаславічах, Radzima.org